กสิกรดึงคู่ค้าดูแลพลังงาน ตั้งเป้า3พันล.
กสิกรไทยจับมือมูลนิธิคลินตันและบริษัทจัดการด้านพลังงาน สนับสนุนผู้ประกอบการอนุรักษ์พลังงานระดับมาตรฐานสากล ตั้งเป้าปล่อยกู้ 3,000 ล้าน
3 พ.ค. 2555

กสิกรไทยจับมือมูลนิธิคลินตันและบริษัทจัดการด้านพลังงาน สนับสนุนผู้ประกอบการอนุรักษ์พลังงานระดับมาตรฐานสากล ตั้งเป้าปล่อยกู้ 3,000 ล้าน
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยได้ร่วมกับมูลนิธิคลินตันของอดีตประธานาธิบดี บิล คลินตัน สหรัฐอเมริกา บริษัท อัซบิล (ประเทศไทย) บริษัท ฟิลิปส์ อิเล็กทรอนิกส์ (ประเทศไทย) และบริษัท เทรน (ประเทศไทย) ดำเนินโครงการรับประกันการประหยัดพลังงานแก่ผู้ประกอบการไทย โดยจะให้คำปรึกษาด้านการประหยัดพลังงานอย่างครบวงจรแก่ผู้ประกอบการ ซึ่งจะรับประกันผลการประหยัดพลังงานที่ได้จากการลงทุนในโครงการด้วย
ความร่วมมือครั้งนี้มูลนิธิคลินตันจะให้คำปรึกษาด้านการจัดการการใช้พลังงานในด้านต่างๆ รวมถึงการพัฒนาและให้การสนับสนุนการจัดทำสัญญาพลังงาน ขณะที่บริษัท อัซบิล จะให้คำปรึกษาเรื่องระบบการจัดการ และควบคุมการใช้พลังงานอัตโนมัติในอาคารและสำนักงาน บริษัท ฟิลิปส์ อิเล็กทรอนิกส์ จะดูแลเกี่ยวกับระบบไฟฟ้าและแสงสว่าง และบริษัท เทรน จะดูแลเกี่ยวกับอุปกรณ์เกี่ยวกับความเย็นที่ประหยัดพลังงานสูง
ขณะที่ธนาคารกสิกรไทยจะให้การสนับสนุนสินเชื่อรับประกันการประหยัดพลังงานกสิกรไทย ในวงเงินสินเชื่อสูงสุด 100% ของเงินลงทุนทั้งหมดของโครงการ ผ่านวงเงินกู้ระยะยาว วงเงินลีสซิง เช่าซื้อเครื่องจักรและอุปกรณ์ รวมทั้งสร้างโอกาสในการเข้าถึงตลาดสหภาพยุโรปและญี่ปุ่น โดยคาดว่าจะสามารถสนับสนุนสินเชื่อโครงการดังกล่าวประมาณ 3,000 ล้านบาท